b"\n_START_ARTICLE_\nEl capit\xc3\xa0 de K\xc3\xb6penick (obra de teatre)\n_START_SECTION_\nContextualitzaci\xc3\xb3 i resum\n_START_PARAGRAPH_\nL'obra de teatre es basa en els esdeveniments hist\xc3\xb2rics reals del Capit\xc3\xa0 de K\xc3\xb6penick de l\xe2\x80\x99any 1906 i ridiculitza la obedi\xc3\xa8ncia cega i falta de cr\xc3\xadtica davant de l\xe2\x80\x99estament militar en l\xe2\x80\x99Alemanya imperial. Zuckmayer per\xc3\xb2 pretengu\xc3\xa9 traslladar l'obra a la seva \xc3\xa8poca de l\xe2\x80\x99any 1931 i al\xc2\xb7lud\xc3\xad sobretot als uniformes marrons omnipresents dels seguidors de l\xe2\x80\x99ideologia nacionalsocialista despr\xc3\xa9s de les primeres vict\xc3\xb2ries electorals del Partit Nacional Socialista dels Treballadors Alemanys, l'NSDAP._NEWLINE_El Capit\xc3\xa0 de K\xc3\xb6penick de Zuckmayer es comp\xc3\xb2n de tres actes amb set escenes, respectivament. En el primer acte es reprodueix una hist\xc3\xb2ria pr\xc3\xa8via fict\xc3\xadcia que t\xc3\xa9 lloc deu anys abans dels fets de K\xc3\xb6penick, mentre que el seg\xc3\xb3n i tercer acte mostren els esdeveniments al voltant de l\xe2\x80\x99espectacular assalt. A part de petites modificacions (per. ex. es trasllada el lloc de naixement de Friedrich Wilhelm Voigt, Tilsit, cap a prop de Berl\xc3\xadn, de manera que Voigt parla en dialecte berlin\xc3\xa8s, per aconseguir una millor ambientaci\xc3\xb3), la principal difer\xc3\xa8ncia de l'obra, en comparaci\xc3\xb3 amb els fets hist\xc3\xb2rics, segurament rou en l'estilitzaci\xc3\xb3 de Voigt com a \xe2\x80\x9clladre noble\xe2\x80\x9d. Zuckmayer incorpora per tant l\xe2\x80\x99autodescripci\xc3\xb3 (poc cre\xc3\xafble) de Voigt, qui afirm\xc3\xa0 que l\xe2\x80\x99\xc3\xbanic motiu per l\xe2\x80\x99assalt va ser el desig d\xe2\x80\x99aconseguir un passaport que necessitava per poder tornar a comen\xc3\xa7ar una vida normal._NEWLINE_Per\xc3\xb2 davant del fet que l\xe2\x80\x99ajuntament de K\xc3\xb6penick no disposava d\xe2\x80\x99un negociat de passaports, el malfactor de l\xe2\x80\x99obra de Zuckmayer a final es lliura volunt\xc3\xa0riament a la policia - no havent tocat quasi gens la caixa municipal - i aconsegueix la promesa del cap de la policia d\xe2\x80\x99obtenir un passaport despr\xc3\xa9s de sortir de la pres\xc3\xb3.\n_START_SECTION_\nInterpretaci\xc3\xb3\n_START_PARAGRAPH_\nEn aquesta tragicom\xc3\xa8dia Zuckmayer no se sent obligat a un respecte hist\xc3\xb2ric del cas aut\xc3\xa8ntic, sin\xc3\xb3 a la interpretaci\xc3\xb3 de la situaci\xc3\xb3 del personatge Voigt. L'atm\xc3\xb2sfera de l\xe2\x80\x99obra se sustenta en una descripci\xc3\xb3 detallada de l\xe2\x80\x99ambient del moment en qu\xc3\xa8 es desenvolupa l'obra, emfatitzada per l\xe2\x80\x99\xc3\xbas marcat del dialecte de Berl\xc3\xadn._NEWLINE_El protagonista de l\xe2\x80\x99obra \xc3\xa9s un expresidiari que ha sortit de la pres\xc3\xb3 despr\xc3\xa9s d\xe2\x80\x99haver complert diverses condemnes, algunes for\xc3\xa7a llargues. Despr\xc3\xa9s d\xe2\x80\x99aquesta mala experi\xc3\xa8ncia Voigt est\xc3\xa0 conven\xc3\xa7ut que ara vol reconduir la seva vida cap a una normalitat com qualsevol ciutad\xc3\xa0. Per\xc3\xb2 els seus esfor\xc3\xa7os per aconseguir perm\xc3\xads de resid\xc3\xa8ncia, passaport i lloc de treball fracassen, b\xc3\xa9 sigui per culpa de la inhumanitat d\xe2\x80\x99alguns funcionaris o pel fet que ell \xe2\x80\x9cmai no havia servit a la p\xc3\xa0tria\xe2\x80\x9d com a militar. Voigt entra en un cercle vici\xc3\xb3s del qual sembla que nom\xc3\xa9s pugui sortir-ne esquivant un cop m\xc3\xa9s la llei. Despr\xc3\xa9s de deu anys m\xc3\xa9s de condemna, Voigt ha apr\xc3\xa8s la lli\xc3\xa7\xc3\xb3: La societat nom\xc3\xa9s es pot v\xc3\xa8ncer amb les seves pr\xc3\xb2pies armes._NEWLINE_Per dur a terme la seva jugada aprofita l\xe2\x80\x99omnipot\xc3\xa8ncia de l\xe2\x80\x99uniforme i aplica els seus coneixements i l\xe2\x80\x99argot militars que ha apr\xc3\xa8s durant la seva estan\xc3\xa7a a la pres\xc3\xb3. La seva ensarronada amb l\xe2\x80\x99uniforme de capit\xc3\xa0 nom\xc3\xa9s fracassa pel simple fet que l\xe2\x80\x99ajuntament de K\xc3\xb6penick no disposa d\xe2\x80\x99un negociat de passaports. L\xe2\x80\x99obra de teatre acaba amb un final obert._NEWLINE_Amb la seva obra m\xc3\xa9s famosa El Capit\xc3\xa0 de K\xc3\xb6penick, Zuckmayer va crear una s\xc3\xa0tira \xc3\xa0cida sobre el militarisme, la burocr\xc3\xa0cia i la submissi\xc3\xb3 incondicional a l\xe2\x80\x99autoritat a l\xe2\x80\x99\xc3\xa8poca de l\xe2\x80\x99Imperi Alemany. No obstant va subratllar que per entendre millor la seva obra els elements decisius s\xc3\xb3n \xe2\x80\x9cel factor hum\xc3\xa0 i la tem\xc3\xa0tica sempre actual d\xe2\x80\x99aquest gui\xc3\xb3\xe2\x80\x9d, temes que tamb\xc3\xa9 es tracten a les seves obres Schinderhannes (1927) i ''Des Teufels General'' / El general del diable (1946)._NEWLINE_En una carta a Zuckmayer Thomas Mann qualific\xc3\xa0 l\xe2\x80\x99obra despr\xc3\xa9s d\xe2\x80\x99assistir a una funci\xc3\xb3 com la millor com\xc3\xa8dia de la literatura mundial des de l\xe2\x80\x99Inspector general (1836) de Nikolai G\xc3\xb3gol._NEWLINE_L'obra del Capit\xc3\xa0 de K\xc3\xb6penick de Zuckmayer va servir com a gui\xc3\xb3 per dues pel\xc2\xb7l\xc3\xadcules alemanyes, una molt famosa amb el conegut actor alemany Heinz R\xc3\xbchmann del 1956  i una altra m\xc3\xa9s recent del 1997."